***Boxer a smrť*** je tretí celovečerný film slovenského režiséra Petra Solana. Film bol inšpirovaný literárnou predlohou poľského spisovateľa Jozefa Hena. Prvá verzia scenára z roku 1958 nebola schválená z dôvodu profašistického vyznenia, podarilo sa to až o tri roky neskôr.

Obsah
-----

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Dej filmu sa vracia do obdobia II. svetovej vojny. Odohráva sa v koncentračnom tábore, hlavnými postavami sú Slovák Komínek a nemecký veliteľ Walter Kraft. Kraft ako profesionálny boxer v civilnom živote si spomedzi väzňov vyberie jedného na aktívny tréning, aby po skončení vojny mohol pokračovať v svojej profesii. Zvolí si niekdajšieho amatérskeho boxera Komínka. Komínek nemusí pracovať s ostatnými a dostáva sa mu i viac jedla. Niektorí väzni mu tieto výhody závidia. Komínek nachádza oporu v Poliakovi Venzlakovi, ktorý ho kedy-tedy trénuje a dáva mu rady. Jeho najcennejšou radou je, aby Kraftovi iba uhýbal a nesnažil sa ho poraziť.
  
Kraft sebavedomo pästiarske súboje vyhráva a jeho postava sa spočiatku zdá sympatická a čestná. Avšak jeho priazeň voči Komínkovi pominie v momente, keď ho ten v ringu porazí ako pomstu za umučenie priateľa. Keď rozhodca vyhlási za víťaza Komínka, Kraft ho obviní z nečestnej hry za podpásový kopanec, ktorý však nikto zo zúčastnených neregistroval. Pohoršený Kraft je rozhodnutý oplatiť domnelý úder smrťou, no na manželkin príhovor mu daruje život. Komínek sa však pre návrat do tábora a smrť nakoniec rozhodne sám, keď pochopí, že cenou za jeho prepustenie je poprava 40 spoluväzňov.

 Opis zápletky alebo rozuzlenia príbehu sa tu končí.

Úryvky z dobových recenzií
--------------------------

*„Podstatný nedostatok scenára je skutočnosť, že stavia do konfliktu iba jednotlivcov: veliteľa Krafta – fašistu a oproti nemu heftlinga – boxera. Scenár na škodu hlbšie nerozpracoval zaujímavé momenty, keď sa ostatní väzni dištancujú od „obľúbenca", ktorý má rôzne výhody, nesleduje túto zaujímavú a dôležitú myšlienku odcudzenia jednotlivca od kolektívu, sústredil sa viac na osobu veliteľa Krafta, na počestné boxerské zápasy a na otázku či možno od fašistu očakávať zmysel pre fair-play. Tým, že ide iba o stretnutie dvoch jednotlivcov, stráca film veľa na ideovej nosnosti, najmä v porovnaní s inými dielami s takýmto námetom. Tým skôr, že záverečná myšlienka sebaobetovania, keď sa boxer zo slobody nedostatočne motivovane a ťažko uveriteľne vracia do koncentráku je zbytočná a za vlasy pritiahnutá. Tvorcovia filmu sa snažili dať svojmu dielu na niekoľkých miestach i akýsi druhý plán, no tento zámer sa neveľmi vydaril... Spôsob, akým je príbeh traktovaný vo filme, pôsobí príliš romanticky a nepravdepodobne. Scenár vôbec rozpráva dej v prvej rovine: každý len trochu vzdelaný divák môže predpovedať nielen vývoj deja, nielen nasledujúci scénu, ale dokonale aj niektoré vyjadrovacie klišé, typicky koncentráčnické: po lyrickej scéne príde záber s čadiacimi komínmi krematória, po láskavosti dôstojníka streľba do obetí odzadu a pod. Takýto postup scenáristov zbavuje film zaujímavosti a napätia."* (J. Bobok, Film o športe v koncentráku. Pravda, 12. 2. 1963)

Obsadenie
---------

* Komínek: Štefan Kvietik
* Walter Kraft: Manfred Krug
* Helga: Valentína Thielová
* Venzlak: Józef Kondrat
* Willi: Edwin Marian
* Holder: Gerhard Rachold
* Dr. Gluk: Jindřich Narenta
* Stašek: Edmunt Ogrodziński
* Emil: Janusz Bobek

Ocenenia
--------

* Osobitná cena Carla Foremana filmu Boxer a smrť - 7. MFF San Francisco 1963
* Cena Daria Milhauda za najlepšiu hudbu Wiliamovi Bukovému – 7. MFF San Francisco 1963
* Čestné uznanie Predsedníctva festivalu - 5. Festival československého filmu – FČS Ústí nad Labem 1963
* Cena za účasť – 8. MFF v Corku 1963
* Trilobit za rok 1963 Štefanovi Kvietikovi za filmy Boxer a smrť a Havrania cesta (udelený v r. 1964)

Ďalšie informácie o výrobe a technické parametre
------------------------------------------------

* Anglický názov: The Boxer And Death
* Výroba: Filmová tvorba a distribúcia Bratislava, Štúdio hraných filmov Bratislava - Koliba, 2. tvorivá skupina Jána Mináča
* Technické informácie: 110 min. ČB, klasický formát, 3143 m
* Premiéra: 22.02.1963
* Exteriéry, lokality: Nováky

Zdroje
------

* *Režisér a scenárista Peter Solan v apríli oslavuje 75 rokov* [online]. Slovenský filmový ústav, 19.4.2004, [cit. 2012-08-12]. Dostupné online. Archivované 2007-07-26 z originálu.
* J. Paštéková, V. Macek: *Dejiny slovenskej kinematografie*. Bratislava, vydavateľstvo Osveta 1997, ISBN 80-217-0400-4

Externé odkazy
--------------

* Film na iMDB.com
* Film na CSFD.cz
* Film na SFD Archivované 2014-01-11 na Wayback Machine